I 1997 tok Klepp skrittet opp på medaljeplass etter at de snudde en dårlig trend til en rekke positive resultater. Dagny Mellgren scoret 10 av målene, om enn seks av dem i siste serierunde mot nedrykksklare Verdal. I cupen ble det nok en finale, og nok en gang mot Trondheims/Ørn. Det ble tap også denne gangen, noe styggere, med 1-6. Men Klepp hadde vist at de ikke lenger var et bunnlag. I 1998 ble det tøffere for Klepp, som lå rundt midten av tabellen nesten hele sesongen, og til slutt endte på en sjetteplass. De var langt unna nedrykk, og bare tre poeng fra bronse, men likevel var Klepp aldri egentlig i medaljekampen. Heller ikke i cupen gikk veien for Klepp, som tapte allerede i tredje runde mot Stetskog/Høland.